楊照承議蘆雁枕屏
作者：畢仲游
朝代：宋

paragraphs: 畫師不肯傳風蝶，故作枯乾逞奇絕。
清秋未合結繁陰，深戶何曾洒飛雪。
雪裏鴨兒苦耐寒，眠沙枕浦白雲團。
黄蘆槭槭枝葉乾，江頭鳴鴨恰飛起，恍如身到瀟湘間。
瀟湘洞庭雲水隔，山路坡阤斷行客。
從來冬景畫已難，况有翎毛似鶴白。
已覺冰漫稻粱少，更疑水宿溪垠窄。
生平有道付滄洲，今日床頭行動色。
屏風主人家近便，我昔曾過潯陽縣，田蘆野雁嘗親見。
出門解榻定相逢，借我江鄉今對面。